b'\n_START_ARTICLE_\nJoosep Reinaru\n_START_PARAGRAPH_\nJoosep Reinaru (aastani 1936 Reinart, 28. juuli 1921 Kaarma-Suure vald, Saaremaa \xe2\x80\x93 15. detsember 2008 Tallinn) oli eesti arstiteadlane ja epidemioloog.\n_START_SECTION_\nElulugu\n_START_PARAGRAPH_\nJoosep Reinaru oli talupidaja poeg._NEWLINE_Ta l\xc3\xb5petas 1941 Saaremaa \xc3\x9chisg\xc3\xbcmnaasiumi ja 1952 Tartu Riikliku \xc3\x9clikooli arstiteaduskonna; meditsiinikandidaat (1961, T\xc3\x9c), v\xc3\xa4itekiri "Neerukahjustused reuma, reumatoidse pol\xc3\xbcartriidi, ala\xc3\xa4geda ja \xc3\xa4geda septilise endokardiidi puhul"; meditsiinidoktor (1969, T\xc3\x9c), v\xc3\xa4itekiri "\xd0\x98\xd0\xbd\xd1\x84\xd0\xb5\xd0\xba\xd1\x86\xd0\xb8\xd0\xbe\xd0\xbd\xd0\xbd\xd1\x8b\xd0\xb9 \xd0\xb3\xd0\xb5\xd0\xbf\xd0\xb0\xd1\x82\xd0\xb8\xd1\x82 \xd0\xb2 \xd0\xad\xd1\x81\xd1\x82\xd0\xbe\xd0\xbd\xd1\x81\xd0\xba\xd0\xbe\xd0\xb9 \xd0\xa1\xd0\xa1\xd0\xa0". Osalenud N\xc3\xb5ukogude armee v\xc3\xb5itlejana II maailmas\xc3\xb5jas. _NEWLINE_Oli 1952\xe2\x80\x9358 T\xc3\x9c hospitaalsisehaiguste kateedri assistent, 1958\xe2\x80\x931961 Saaremaa Keskhaigla peaarsti aset\xc3\xa4itja, 1961\xe2\x80\x931974 Tallinna Epidemioloogia, Mikrobioloogia ja H\xc3\xbcgieeni Teadusliku Uurimise Instituudi teadussekret\xc3\xa4r, 1974\xe2\x80\x931975 meditsiinilise info osakonna juhataja, 1975\xe2\x80\x931987 epidemioloogiaosakonna juhataja, aastast 1981 professor, 1987\xe2\x80\x931992 T\xc3\x9c h\xc3\xbcgieeni ja tervishoiukorralduse kateedri professor, 1993\xe2\x80\x93 emeriitprofessor. \xc3\x9cleliidulise Mikrobioloogide ja Epidemioloogide Seltsi juhatuse liige (1975), Eesti osakonna esimees.\n_START_SECTION_\nIsiklikku\n_START_PARAGRAPH_\nTema vennad olid R\xc3\xb5uge ja Lakewoodi P\xc3\xbcha Vaimu koguduse \xc3\xb5petaja Rudolf Reinaru (1911\xe2\x80\x931993) ning Rannam\xc3\xb5isa ja Randvere koguduse \xc3\xb5petaja Karl Reinaru (1915\xe2\x80\x932003), vennapoeg Leevi Reinaru on L\xc3\xa4\xc3\xa4ne-Nigula ja Noarootsi P\xc3\xbcha Katariina koguduse \xc3\xb5petaja. Tema abikaasa Maria Reinaru (neiuna Mierzejevska, 1923\xe2\x80\x931999) t\xc3\xb6\xc3\xb6tas jaoskonnaarstina ja Tallinna Epidemioloogia, Mikrobioloogia ja H\xc3\xbcgieeni Teadusliku Uurimise Instituudis laboratooriumi juhatajana. \xc3\x84i Gonzago Aleksander Mierzejevski (1884\xe2\x80\x931966) on t\xc3\xb6\xc3\xb6tanud arstina Peterburis, Kuressaares ja Haapsalus.\n_START_SECTION_\nTeadust\xc3\xb6\xc3\xb6\n_START_PARAGRAPH_\nUurimisvaldkond: neerukahjustused reuma ja reumoseptiliste haigusseisundite puhul, nakkusliku kollat\xc3\xb5ve levik ja prof\xc3\xbclaktika. \xc3\x9cle 200 teadustr\xc3\xbckise, 5 monograafiat.'